Mot slutten av 1980-årene begynte flere av Holsts forhenværende kolleger, tilknyttet Hjemmefrontmuseet i Oslo, å interessere seg for saken. Høyesterettsadvokat Ole Borge var blant dem, og på denne tiden var pensjonert generalløytnant Rolf Rynning Eriksen forskningssjef ved museet. Rynning Eriksen var den som Holst tok kontakt med i 1942 for å bli med i Milorg, var blant Holsts kolleger ved legasjonen i Stockholm, og forlover i Kai Holsts bryllup med Margrete Corneliussen. Borge oppfordret pensjonert høyesterettsdommer Einar Løchen til å gjøre undersøkelser om dødsfallet i Stockholm, men det ledet ikke til noe egentlig resultat.